
                REPUBLIKA HRVATSKA
KOPRIVNIČKO – KRIŽEVAČKA ŽUPANIJA
                    OPĆINA LEGRAD 
                  OPĆINSKO VIJEĆE
                 
KLASA: 406-04/26-01/03
URBROJ: 2137-10-01-26-2
Legrad, 26. listopada 2026.

	Na temelju članka 15. stavka 2. Zakona o javnoj nabavi („Narodne novine“ broj 120/16, 114/22. i 48/26) i članka 31. Statuta Općine Legrad („Službeni glasnik Koprivničko – križevačke županije“ broj 5/13, 2/18, 19/18, 2/20, 2/21. i 13/21), Općinsko vijeće Općine Legrad na 13. sjednici održanoj 26. listopada 2026., donijelo je

PRAVILNIK 
o načinu provođenja postupaka jednostavne nabave Općine Legrad

	I. OPĆE ODREDBE

Članak 1.

	Ovim Pravilnikom o načinu provođenja postupaka jednostavne nabave (u daljnjem tekstu: Pravilnik) uređuju se pravila, uvjeti i način postupanja javnog naručitelja Općine Legrad (u daljnjem tekstu: Naručitelj) prilikom nabave roba i usluga te provedbe projektnih natječaja čija procijenjena vrijednost ne prelazi 50.000,00 eura, odnosno radova čija procijenjena vrijednost ne prelazi 100.000,00 eura.
	Nabava roba, usluga i radova te provedba projektnih natječaja procijenjene vrijednosti nabave do pragova navedenih u stavku 1. ovog članka smatra se jednostavnom nabavom te se na takvu nabavu, sukladno članku 12. stavku 1. točki 1. Zakona o javnoj nabavi (u daljnjem tekstu: ZJN 2016) ne primjenjuju odredbe ZJN 2016 nego odredbe ovog Pravilnika. Procijenjena vrijednost nabave izražena je bez poreza na dodanu vrijednost.
	U provedbi postupaka jednostavne nabave Naručitelj je obvezan primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave.

Članak 2.

	Prilikom provođenja postupaka jednostavne nabave Naručitelj je obvezan u odnosu na sve gospodarske subjekte poštivati načelo slobode kretanja robe, načelo slobode poslovnog nastana i načelo pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.



	II. SUKOB INTERESA

Članak 3.

	Sukob interesa između naručitelja i gospodarskog subjekta obuhvaća situacije kada predstavnici naručitelja ili pružatelja usluga službe nabave koji djeluje u ime naručitelja, koji su uključeni u provedbu postupka javne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, a osobito:
1. ako predstavnik naručitelja istodobno obavlja upravljačke poslove u gospodarskom subjektu ili
2. ako je predstavnik naručitelja vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5%.

	Predstavnikom naručitelja u smislu ovog članka smatra se:
1. čelnik,
2. član upravnog, upravljačkog i nadzornog tijela naručitelja,
3. član stručnog povjerenstva za javnu nabavu,
4. druga osoba koja je uključena u provedbu ili koja može utjecati na odlučivanje naručitelja u postupku javne nabave i
5. osobe iz točaka 1., 2. i 3. ovoga stavka kod pružatelja usluga nabave koji djeluju u ime naručitelja.

	Gospodarskim subjektom iz stavka 1. ovog članka smatra se ponuditelj, natjecatelj, član zajednice, podugovaratelj i drugi subjekt na kojeg se ponuditelj ili natjecatelj oslanja.

Članak 4.

	U postupku jednostavne nabave bilo koji podaci, osim onih javno objavljenih, za vrijeme provođenja postupka jednostavne nabave, a do trenutka odabira mogu biti dostupni samo ovlaštenim osobama koje provode postupak nabave te općinskom načelniku.

	III. PLAN NABAVE I EVIDENCIJA SKLOPLJENIH UGOVORA

Članak 5.

	Predmeti jednostavne nabave čija je procijenjena vrijednost jednaka ili veća od 5.000,00 eura unose se u Plan nabave dok se predmeti jednostavne nabave procijenjene vrijednosti manje od 5.000,00 eura ne moraju unositi u Plan nabave.
	Ukoliko se tijekom kalendarske godine ukaže potreba za nabavom dodatnih roba/usluga/radova uslijed koje bi se povećala njihova procijenjena vrijednost na način da prelaze u višu kategoriju jednostavne nabave ili u kategoriju za koju je potrebno provesti postupak javne nabave, Naručitelj će za takve dodatne vrijednosti provesti odgovarajući postupak.
	Iznimno, ukoliko se zbog izvanrednih i nepredviđenih okolnosti ukaže potreba za nabavom, a financijska sredstva za izvršenje ugovora o nabavi nisu planirana u Proračunu Naručitelja, pročelnik Jedinstvenog upravnog odjela dužan je o tome obavijestiti općinskog načelnika te će postupak nabave biti pokrenut samo uz odobrenje općinskog načelnika uz obvezu da se osiguraju potrebna financijska sredstva. 

Članak 6.

	Evidencija sklopljenih ugovora jednostavne nabave i izdanih narudžbenica vodi se u digitalnom obliku kontinuirano tijekom godine u Jedinstvenom upravnom odjelu Općine Legrad (u daljnjem tekstu: Jedinstveni upravni odjel).

	IV. PROVOĐENJE POSTUPAKA I UGOVARANJA NABAVE

Članak 7.

	Jednostavnu nabavu za predmete nabave procijenjene vrijednosti manje od 10.000,00 eura provodi Jedinstveni upravni odjel, na temelju odluke općinskog načelnika o početku postupka jednostavne nabave. 
	Jednostavna nabava iz stavka 1. ovog članka, u pravilu se provodi izravnim ugovaranjem s gospodarskim subjektom po vlastitom izboru na način da Naručitelj odabere isporučitelja/izvršitelja. 
	Odabranom isporučitelju/izvršitelju izdat će se narudžbenica odnosno izraditi ugovor o nabavi.

Članak 8.

	Provođenje postupaka jednostavne nabave i ugovaranje za predmete nabave procijenjene vrijednosti jednake ili veće od 10.000,00 eura, a manje od 15.000,00 eura, provodi povjerenstvo imenovano za provođenje postupka jednostavne nabave na temelju odluke općinskog načelnika o početku postupka nabave.
	Povjerenstvo iz stavka 1. ovog članka imenuje općinski načelnik, rješenjem o imenovanju povjerenstva ili odlukom o početku postupka nabave.
	Povjerenstvo iz stavka 1. ovog članka sastoji se od 3 (tri) ovlaštene osobe, od kojih barem jedan član povjerenstva mora imati certifikat iz područja javne nabave.
	U postupku pripreme tehničke specifikacije povjerenstvo može surađivati sa stručnom osobom specijalistom za određeno područje koja ne mora biti član povjerenstva, ali ima znanja i iskustva potrebna za izradu tehničke specifikacije.

Članak 9.

	Jednostavnu nabavu iz članka 8. provodi Naručitelj objavom Poziva za dostavu ponude na svojoj internetskoj stranici. Istodobno s objavom poziva, Naručitelj može elektroničkim putem (e-mailom) uputiti poziv za dostavu ponude i na adrese najmanje 3 (tri) gospodarska subjekta za koje temeljem prijašnjih pozivnih ugovornih odnosa, pretraživanjem interneta ili na temelju drugih saznanja utvrdi da bi mogli biti zainteresirani za predmetnu nabavu, odnosno da nude robu/usluge/radove koji su predmet nabave.

	Poziv za dostavu ponude najmanje sadrži:
· opis predmeta nabave s tehničkim specifikacijama,
· troškovnik,
· rok za dostavu ponude,
· rok valjanosti ponude,
· popis dokumentacije koje je ponuditelj dužan dostaviti,
· način izrade i dostave ponude,
· odredbe o jamstvima, ako se traže,
· kriterije za odabir,
· bitne elemente ugovora ili prijedlog ugovora,
· ostale podatke koje Naručitelj smatra potrebnim.

	Rok za dostavu ponude iznosi najmanje 5 radnih dana od dana objave poziva za dostavu ponude.
	Ponude koje ne prispiju Naručitelju u zadanom roku ne uzimaju se u razmatranje, uz naznaku da su bile zaprimljene nakon isteka roka za dostavu ponuda. Ako u zadanom roku ne bude dostavljena niti jedna ponuda, Naručitelj može produžiti rok za dostavu ponuda za dodatni broj dana. Obavijest o produžetku roka za dostavu ponuda objavljuje se na isti način na koji je objavljen i poziv za dostavu ponuda. Ako Naručitelj ne produži rok za dostavu ponude, provest će novi postupak nabave ili odustati od nabave ako utvrdi da istu više nije moguće ili potrebno provesti. 
	Ukoliko Naručitelj nakon objave (i slanja) poziva za dostavu ponude utvrdi da je potrebno izmijeniti neki od zahtjeva koje je propisao, izmjenu će objaviti na isti način kao i poziv za dostavu ponuda kao obavijest o izmjeni uvjeta nabave te o eventualnom produžetku roka za dostavu ponude. Istu obavijest dostavit će i gospodarskim subjektima kojima je e-mailom uputio poziv za dostavu ponuda, ako takvi postoje.  

Članak 10.

	U pozivu za dostavu ponude Naručitelj će odrediti uvjete koje ponuditelji moraju zadovoljiti kako bi ponuda bila važeća, kao što su dostava određenih dokumenata, jamstava, certifikati, izjave i slično.
	Ponuditelji se pri izradi ponude moraju pridržavati uvjeta koje je odredio Naručitelj, ali mogu upozoriti Naručitelja ako nekim zahtjevima nije moguće udovoljiti uslijed objektivnih okolnosti (promjena zakonske regulative, stanje na tržištu i sl.). U tom slučaju Naručitelj će izmijeniti poziv za dostavu ponude sukladno članku 9. stavku 5. ovog Pravilnika ili poništiti postupak nabave.
	Ponude se dostavljaju putem odgovarajućeg elektroničkog sustava kojim Naručitelj osigurava transparentnost, integritet podataka, jednak tretman i tržišno natjecanje.

Članak 11.

	Naručitelj je obvezan u pozivu za dostavu ponude odrediti kriterij za odabir ponude.
	Kriterij za odabir ponude može biti najniža cijena ili ekonomski najpovoljnija ponuda (ENP). U slučaju ekonomski najpovoljnije ponude Naručitelj će propisati elemente i način vrednovanja istih, uz uvjet da cijena mora biti jedan od elemenata. Ostali kriteriji ne smiju biti diskriminirajući i moraju biti povezani s predmetom nabave.

Članak 12.

	Postupci jednostavne nabave za predmete nabave procijenjene vrijednosti jednake ili veće od 15.000,00 eura, a manje od 25.000,00 eura za robu i usluge, odnosno manje od 45.000,00 eura za radove, provode se putem modela jednostavne nabave u EOJN RH s pozivom odabranim gospodarskim subjektima.

Članak 13.

	Postupci jednostavne nabave za predmete nabave procijenjene vrijednosti jednake ili veće od 25.000,00 eura, a manje od 50.000,00 eura za robu i usluge, te jednake ili veće od 45.000,00 eura, a manje od 100.000,00 eura za radove, provode se putem javne objave u modelu jednostavne nabave u EOJN RH.

	V. OTVARANJE, PREGLED I OCJENA PONUDA

Članak 14.

		Pravodobno zaprimljene ponude za postupke jednostavne nabave otvaraju najmanje 2 (dva) člana povjerenstva, najkasnije u roku 3 (tri) radna dana od dana isteka roka za dostavu ponuda.
	Otvaranje ponuda nije javno, a osim članova povjerenstva prisutni smiju biti pročelnik Jedinstvenog upravnog odjela i općinski načelnik. 
	Istodobno s otvaranjem ponuda, povjerenstvo pristupa pregledu i ocjeni ponuda te izrađuje zapisnik o otvaranju, pregledu i ocjeni pristiglih ponuda. Ponude koje udovoljavaju svim traženim zahtjevima koje je propisao Naručitelj, rangiraju se prema kriteriju za odabir. Najbolje ocijenjena ponuda odabire se za ugovaranje. Ako u dostavljenim ponudama postoje manja odstupanja od zahtjeva koje je propisao Naručitelj, povjerenstvo može zatražiti od ponuditelja da dostavi očitovanje o izmjeni ponude u tom dijelu, na način kako je zahtijevao Naručitelj. Ako ponuditelj u ostavljenom roku ne dostavi očitovanje ili odbije izmijeniti ponudu, Naručitelj će ponudu tog ponuditelja ocijeniti nevažećom i ista se neće dalje razmatrati. Izmjene i dopune ponude ne smiju se odnositi na ponuđenu cijenu niti rezultirati izmjenom ponuđene cijene odnosno izmjenom rezultata vrednovanja ponuda.
	Ako ponuditelj ne dostavi svu traženu dokumentaciju, Naručitelj ga može pozvati da upotpuni dokument ili dostavi dokumente koje nije dostavio u ponudi (osim troškovnika i dokumenata koji se odnose na vrednovanje ponude prema kriterijima ENP). Ukoliko su pojedini dokumenti ili dijelovi ponude nečitki ili nejasni, od ponuditelja se može zatražiti da ih pojasni.
	Iz zapisnika moraju biti vidljivi svi elementi koji su utjecali na ocjenu ponuda i prijedlog za odabir odnosno poništenje postupka. 
	Na temelju prijedloga povjerenstva, općinski načelnik donosi odluku o odabiru ili odluku o poništenju.

	VI. ODABIR PONUDE ILI PONIŠTENJE POSTUPKA

Članak 15.

	Postupak jednostavne nabave završava donošenjem odluke o odabiru ili poništenju, koju donosi općinski načelnik.
	Za odabir je dovoljna jedna valjana ponuda.
	Općinski načelnik donosi odluku o odabiru najkasnije u roku 15 (petnaest) dana od isteka roka za dostavu ponuda te se ista bez odgađanja objavljuje/dostavlja na isti način kao i poziv za dostavu ponuda. Zajedno s odlukom o odabiru objavljuje se i preslika zapisnika o otvaranju, pregledu i ocjeni ponuda.
	S odabranim ponuditeljem sklapa se ugovor o nabavi ili se ugovorni odnos regulira putem narudžbenice. Ugovorni odnosno može se ostvariti odmah po objavi/primitku odluke o odabiru.
	Narudžbenica se izrađuje u Jedinstvenom upravnom odjelu. Narudžbenica mora biti ovjerena od strane općinskog načelnika.
	Prijedlog ugovora izrađuje Jedinstveni upravni odjel. 

Članak 16.

	Naručitelj će poništiti postupak jednostavne nabave u slučaju:
· ako niti nakon proteka rokova ne dobije niti jednu ponudu,
· ako su sve pristigle ponude nevažeće,
· ako je cijena najbolje ocijenjene ponude veća od planiranih sredstava za nabavu,
· ako cijena najpovoljnije ponude prelazi iznos za koji je potrebno provesti postupak javne nabave,
· ako tijekom roka za dostavu ponuda ili tijekom postupka pregleda i ocjene ponuda postanu poznate okolnosti koje značajno utječu na postupak nabave odnosno zbog kojih je potrebno provesti drugačiji postupak ili izmijeniti tehničke specifikacije predmeta nabave,
· ako prestane potreba za predmetnom nabavom.

Članak 17.

	Iznimno od članka 13. ovog Pravilnika, naručitelj nije obvezan provesti postupak jednostavne nabave putem javne objave u modulu jednostavne nabave, već ga provodi sukladno članku 12. ovog Pravilnika:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva,
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.

	Razlozi za primjenu iznimke iz stavka 1. ovog članka navode se i obrazlažu u objavi u modulu jednostavne nabave EOJN RH.	






	VII. UGOVORNI ODNOS

Članak 18.

	Ugovorni odnos može nastati s jednim ili s više gospodarskih subjekata, ovisno o prirodi predmeta nabave. Temeljem provedenog postupka jednostavne nabave može se sklopiti jedan ugovor na razdoblje od jedne ili dvije godine odnosno najviše dva godišnja ugovora. U slučaju da je predviđeno sklapanje dva ugovora, Naručitelj može odustati od sklapanja drugog predviđenog ugovora ako nastupe okolnosti koje to onemogućavaju (npr. nema osiguranih sredstava, prestaje potreba za predmetom nabave i sl.).
	Za vrijeme trajanja ugovornog odnosa ne smiju se mijenjati bitni elementi ugovora u odnosu na one propisane pozivom za dostavu ponude odnosno troškovnikom i tehničkim specifikacijama. U slučaju izvanredne potrebe za povećanjem ugovorenih količina ili dodavanjem novih stavaka, iste se smiju ugovoriti sklapanjem dodatka ugovoru odnosno izdavanjem nove narudžbenice samo u slučaju kada su kumulativno zadovoljeni uvjeti:
· vrijednost dodatnih količina odnosno novih stavaka ne smije prelaziti 15% prvobitno ugovorene vrijednosti (s PDV-om),
· ukupno ugovorena vrijednost ne prelazi u višu kategoriju jednostavne nabave ili u kategoriju za koju je potrebno provesti postupak javne nabave,
· dodatne količine odnosno nove stavke ugovaraju se s gospodarskim subjektom s kojim je Naručitelj u osnovnom ugovornom odnosu.


	VIII. ODREDBE O PRAVNIM LIJEKOVIMA

Članak 19.

	U postupcima jednostavne nabave procijenjene vrijednosti do 15.000,00 eura koji se provode sukladno ovom Pravilniku nije dopušteno izjavljivanje žalbe.
	U postupcima jednostavne nabave koji se provode prema odredbama ovog Pravilnika svaki ponuditelj koji je dostavio ponudu u roku za dostavu ponude, ima pravo uvida u ostale dostavljene ponude, osim u dijelove koji su sukladno posebnim propisima označeni tajnima, u roku 3 (tri) radna dana od dana objave rezultata postupka nabave. 
	Ponuditelji koji ima pravni interes za dobivanje posla u određenom postupku jednostavne nabave može uložiti prigovor Naručitelju ukoliko smatra da su u postupku pregleda i ocjene ponuda počinjene nepravilnosti koje su rezultirale odabirom ponude koja nije trebala biti odabrana. 
	Naručitelj će razmotriti prigovor ponuditelja te isti uvažiti ili odbiti. Ukoliko prigovor bude uvažen, stručno povjerenstvo će ponovo pregledati dostavljene ponude i izvršiti odabir ili poništiti postupak nabave. Prigovor se može uložiti u roku 3 (tri) radna dana od dana objave rezultata postupka nabave. U slučaju da je ugovor već sklopljen, a prigovor se uvaži, isti će biti raskinut.

Članak 20.

	Gospodarski subjekt koji ima ili je imao interes za dobivanje ugovora u postupcima jednostavne nabave čija je procijenjena vrijednost veća od 15.000,00 eura, može podnijeti prigovor na radnje u postupku jednostavne nabave, a osobito na: 
a) sadržaj poziva na dostavu ponuda odnosno dokumentacije o nabavi, 
b) postupak pregleda i ocjene ponuda, 
c) odluku o odabiru ponude, odluku o poništenju postupka jednostavne nabave. 
	Prigovor se podnosi putem modula jednostavne nabave u EOJN RH i mora sadržavati najmanje: podatke o gospodarskom subjektu koji podnosi prigovor, oznaku postupka jednostavne nabave, radnju naručitelja na koju se prigovor odnosi, razloge prigovora i obrazloženje, dokaze na kojima se prigovor temelji i prijedlog načina otklanjanja navodne nepravilnosti. 
	Prigovor iz stavka 1. ovoga članka podnosi se čelniku naručitelja: 
a) u roku od 3 kalendarska dana od dana dostave odluke o odabiru ili odluke o poništenju postupka, kada se prigovor odnosi na te odluke odnosno postupak pregleda i ocjene ponuda, 
b) najkasnije do isteka roka za dostavu ponuda, kada se prigovor odnosi na sadržaj poziva, osim ako drugačije nije propisano pozivom na dostavu ponuda odnosno u dokumentaciji o nabavi. 
	Povodom prigovora se može odlučiti sljedeće: 
a) odbaciti prigovor ako nije pravodoban ili nije dopušten, 
b) odbiti prigovor kao neosnovan, 
c) prihvatiti prigovor i naložiti otklanjanje utvrđenih nepravilnosti, 
d) poništiti postupak jednostavne nabave ili njegov dio. 
	Čelnik naručitelja dužan je o prigovoru odlučiti u roku od 8 kalendarskih dana od dana primitka prigovora. Odluka o prigovoru dostavlja se podnositelju prigovora elektroničkim sredstvima komunikacije putem modula jednostavne nabave EOJN RH osim ukoliko drugačije nije propisano pozivom na dostavu ponuda odnosno u dokumentaciji o nabavi. 
	Podnošenje prigovora u pravilu odgađa provedbu jednostavne nabave i sklapanje ugovora odnosno izdavanja narudžbenice, osim ako čelnik naručitelja ocijeni da bi odgoda štetila javnom interesu, kao i za slučaj žurnosti propisan člankom 17. ovog Pravilnika . 

Članak 21.

	Podnositelj prigovora nema pravo na naknadu troškova nastalih u vezi s podnošenjem i sastavljanjem prigovora, neovisno o ishodu odlučivanja o prigovoru. Svaka strana snosi vlastite troškove nastale u vezi s podnošenjem i rješavanjem prigovora, uključujući troškove pravnog zastupanja, izrade podnesaka, pribavljanja dokaza i sve druge troškove nastale u postupku po prigovoru.

	IX. PRIJELAZNA I ZAVRŠNA ODREDBA

Članak 22.

	Na sve što nije regulirano ovim Pravilnikom Naručitelj može primjenjivati odredbe ZJN 2016.

Članak 23.

	Danom stupanja na snagu ovog Pravilnika prestaje važiti Pravilnik o načinu provođenja postupaka jednostavne nabave Općine Legrad, KLASA: 406-04/26-01/03, URBROJ: 2137-10-01-26-1 od 29. lipnja 2026. godine („Službeni glasnik Koprivničko-križevačke županije, broj 15/26).
	Postupci započeti po Pravilniku iz stavka 1. ovog članka dovršit će se prema odredbama istoga.

Članak 24.

	Ovaj Pravilnik stupa na snagu osmog dana od dana objave u „Službenom glasniku Koprivničko – križevačke županije“ te će biti objavljen na internetskoj stranici Općine Legrad, www.opcinalegrad.hr . 

OPĆINSKO VIJEĆE OPĆINE LEGRAD

                                                                                                               PREDSJEDNICA:
                       						                        Kristina Turk, mag.oec.







7

image1.wmf

